ROZHODNUTIE KOMISIE
z 20. marca 2007,
ktorým sa mení a dopĺňa rozhodnutie 2003/467/ES, pokiaľ ide o vyhlásenie, že určité provincie alebo regióny Talianska sú úradne uznané za oblasti bez výskytu bovinnej tuberkulózy, bovinnej brucelózy a enzootickej bovinnej leukózy a že región Poľska je úradne uznaný za oblasť bez výskytu enzootickej bovinnej leukózy
[oznámené pod číslom K(2007) 1201]
(Text s významom pre EHP)
(2007/174/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej prílohu A kapitolu I ods. 4, prílohu A kapitolu II ods. 7 a prílohu D kapitolu I časť E,
keďže:
(1)
V smernici 64/432/EHS sa ustanovuje, že členské štáty, ich časti alebo regióny možno úradne vyhlásiť za oblasti bez výskytu tuberkulózy, brucelózy a enzootickej bovinnej leukózy, pokiaľ ide o stáda hovädzieho dobytka, pod podmienkou, že spĺňajú určité podmienky stanovené v uvedenej smernici.
(2)
Zoznamy regiónov členských štátov, ktoré sú vyhlásené za oblasti bez výskytu bovinnej tuberkulózy, bovinnej brucelózy a enzootickej bovinnej leukózy, sa nachádzajú v rozhodnutí Komisie 2003/467/ES z 23. júna 2003 ustanovujúcom úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (2).
(3)
Taliansko teraz predložilo Komisii dokumentáciu preukazujúcu splnenie príslušných podmienok stanovených v smernici 64/432/EHS, pokiaľ ide o región Emilia-Romagna, provincie Novara a Verbania v regióne Piemont, provincie Livorno, Lucca a Siena v regióne Toskánsko a provincie Belluno a Padova v regióne Benátsko, s cieľom úradne vyhlásiť uvedené provincie a regióny za oblasti bez výskytu tuberkulózy v danom členskom štáte.
(4)
Taliansko predložilo Komisii dokumentáciu preukazujúcu splnenie príslušných podmienok stanovených v smernici 64/432/EHS, pokiaľ ide o provinciu Turín v regióne Piemont, provinciu Florencia v regióne Toskánsko a región Benátsko, s cieľom úradne vyhlásiť uvedené provincie a región za oblasti bez výskytu brucelózy v danom členskom štáte.
(5)
Taliansko predložilo Komisii aj dokumentáciu preukazujúcu splnenie príslušných podmienok stanovených v smernici 64/432/EHS, pokiaľ ide o provinciu Savona v regióne Ligúria, provinciu Oristano v regióne Sardínia a región Benátsko, s cieľom úradne vyhlásiť uvedené provincie a región za oblasti bez výskytu enzootickej bovinnej leukózy v danom členskom štáte.
(6)
Po posúdení dokumentácie predloženej Talianskom by sa uvedené provincie a regióny mali úradne vyhlásiť za oblasti bez výskytu bovinnej tuberkulózy, bovinnej brucelózy, resp. enzootickej bovinnej leukózy v danom členskom štáte.
(7)
Poľsko rovnako predložilo Komisii dokumentáciu preukazujúcu splnenie príslušných podmienok stanovených v smernici 64/432/EHS, pokiaľ ide o región Śląskie, s cieľom úradne vyhlásiť tento región za oblasť bez výskytu enzootickej bovinnej leukózy v danom členskom štáte.
(8)
Po posúdení dokumentácie predloženej Poľskom by sa uvedený región mal úradne vyhlásiť za oblasť bez výskytu enzootickej bovinnej leukózy v danom členskom štáte.
(9)
Rozhodnutie 2003/467/ES by sa preto malo zodpovedajúcim spôsobom zmeniť a doplniť.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prílohy I, II a III k rozhodnutiu 2003/467/ES sa menia a dopĺňajú v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 20. marca 2007